L’assassí confés de la dona trobada morta aquest diumenge a l’interior d’un cotxe a Salou (Tarragonès) va propinar més de 40 ganivetades a la seva exparella, de 29 anys, segons ha pogut saber l’ACN. Feia quatre mesos que la parella havia posat fi a la seva relació sentimental, que havia durat dos anys. Aquest diumenge al matí, l’home va acudir a la comissaria dels Mossos d’Esquadra a Salou per confessar el crim. Els agents van localitzar el cadàver al seient del conductor amb múltiples ferides d’arma blanca arreu del tronc i amb evidents símptomes d’acarnissament. L’agressor, de 43 anys, va quedar detingut i està previst que aquest dimarts passi a disposició del jutjat de violència sobre la dona de Tarragona. Segons fonts judicials, no constaven denúncies prèvies en la parella.

Summary: La dona assassinada a Salou va rebre més de 40 ganivetades


Cellers Torres ha comprat la finca del Castell de la Bleda, al terme municipal de Santa Margarida i els Monjos (Alt Penedès). Es tracta d'uns terrenys que engloben 19 hectàrees, 16 de les quals són de vinya d'entre 25 i 35 anys. Segons ha informat la companyia en un comunicat, l'objectiu de la compra és "protegir i preservar el patrimoni arquitectònic rural del Penedès i el paisatge vitivinícola" amb una finca situada prop del centre de visites de Torres, a Pacs del Penedès. Alhora, afegeixen que es tracta d'un lloc "òptim" per experimentar amb varietats ancestrals catalanes. El Castell de la Bleda és un edifici documentat des de l'any 1121 com a propietat comtal, i el 1949 la Generalitat el va catalogar com a Bé cultural d'interès nacional. El conegut com a 'Castell' és ara una gran casa amb una superfície de 1.300 metres quadrats, amb baluard, escalinata d'accés i pati interior, i està situada al costat de l'església romànica de Santa Maria de la Bleda i del cementiri, a la banda esquerra del riu Foix. Dins el tancat que envolta el castell també hi ha la casa dels masovers, de 115 metres quadrats, i magatzems d'ús agrícola.

Summary: Cellers Torres compra la finca del Castell de la Bleda, datat del segle XII


El jutjat d'instrucció número 5 de Mataró ha condemnat dos porters de la discoteca 'Cocoa' per agredir quatre noies que la matinada del 25 de novembre feien pintades reivindicatives al polígon del Pla d'en Boet amb motiu del Dia Internacional per a l'eliminació de la violència contra les dones. Els fets van passar pels volts de les dues de la matinada, quan els membres de seguretat del local van veure les noies fent pintades feministes a la vorera del davant. Segons relata la sentència, els porters les van agafar, empentar i arrossegar a la força cap a l'interior del local mentre avisaven els Mossos d'Esquadra per denunciar-les. Les joves van haver de ser ateses pels serveis mèdics. El jutge imposa als porters multes de prop de 400 euros a cadascun i indemnitzacions per valor de 450 euros més en total. En la seva argumentació, el jutge dona veracitat a l'explicació de les quatre joves i la coincidència del relat amb els informes de les lesions que van patir, malgrat els atacants van negar en tot moment els fets. La sentència destaca que tot i que la discoteca disposa de càmeres de seguretat als accessos, no es van lliurar les cintes d'aquell dia. Segons argumentaven els propietaris del local, la capacitat dels discos és de només 100 hores i estan programats de manera que es van esborrant a mida que s'omplen. Quan se'ls van sol·licitar les gravacions, asseguren, ja haurien passat aquestes hores i les proves audiovisuals dels fets haurien quedat eliminades, així com la presumpció d'innocència dels porters. Una de les joves agredides, Laura Roger, celebra que la justícia els hagi donat la raó i fa una crida a les joves a "denunciar i sobretot organitzar-se en espais feministes per combatre la violència masclista".

Summary: Un jutge de Mataró condemna dos porters de discoteca per agressions a quatre activistes feministes


Arts Santa Mònica ha informat aquest dilluns que han quedat cancel·lats el cicle anual 'The more we know about them, the stranger they become' i l'exposició 'La vida d'O' de Lúa Coderch. Segons ha informat, El motiu són les mesures establertes pel Ministeri d'Hisenda i Funció Pública (Orden HFP/886/2017 de 20 de setembre), que fan que la Generalitat no tingui disponibilitat de crèdit pressupostari en algunes partides del pressupost 2017. A causa de que aquestes mesures continuen establertes, Arts Santa Mònica ha lamentat "profundament no poder continuar el cicle i produir l'exposició, i s'ha vist obligat a cancel·lar-los de forma definitiva". El projecte era la quarta i última de les exposicions que formen part del cicle anual: 'The more we know about them, the stranger they become', a cura de Sonia Fernández Pan. El cicle estava integrat pels projectes individuals de Roc Jiménez de Cisneros: 'Plec elàstic. Mereotopologia àcida sobre la condició del forat'; Lucía C. Pino: 'Torrent Echidna Attractor'; Ania Nowak: 'Matters of Touch' i Lúa Coderch, així com el projecte de mediació d'Ariadna Parreu i el projecte de disseny a càrrec de Sebastian Berns, a més a més d'un gran nombre de col·laboradors que han participat en cada un dels projectes específics.

Summary: Arts Santa Mònica cancel·la un cicle anual i l'exposició 'La vida d'O' de Lúa Coderch


El conductor begut que va atropellar mortalment dues dones la matinada del 27 de setembre en un pas de vianants a Lleida ha ingressat aquest dimecres a la presó. Així ho ha decidit el jutge després de citar-lo a declarar per segona vegada amb motiu de noves proves rebudes. Entre elles figura l'atestat de la Guàrdia Urbana que conclou que el jove conductor de 21 anys circulava com a mínim a 114 quilòmetres per hora, en un punt limitat a 40 ja que està a l'entrada d'una rotonda. A més, segons diversos testimonis entrevistats per la policia local, el noi circulava de manera temerària des de feia estona i les víctimes, de 26 i 51 anys creuaven en verd. L'avís del sinistre es va rebre a les 04.23 hores de diumenge 27 de setembre a la rotonda del cementiri, al quilòmetre 8 de la LL-11. Un turisme que circulava en sentit Barcelona havia envestit dues dones que van morir a l'acte. El conductor del cotxe, G. A. C., de 21 anys, va donar positiu a la prova d'alcoholèmia i va quedar detingut. Sis dotacions de Bombers, tres ambulàncies del SEM i efectius de la Guàrdia Urbana van treballar en el sinistre. Quan el jove va passar a disposició judicial, el jutge el va deixar en llibertat amb càrrecs. El jove va declarar que no les va veure. La Fiscalia va recórrer aquesta decisió del jutjat d'Instrucció número 3 de Lleida. Aquest dimecres, el jutge ha tornat a cridar a declarar el jove ja que ha rebut l'atestat de la Guàrdia Urbana on es recullen dades de l'accident extretes tant de diverses càmeres de seguretat d'empreses situades als voltants del lloc del sinistre com declaracions de diversos testimonis dels fets.  Tant la fiscalia com l'advocada Andrea Lombana del despatx Moragues, que representa la família de la noia de 26 anys que va perdre la vida, han demanat novament l'ingrés a presó del jove. Finalment, el jutge ha ordenat l'ingrés a la presó de manera provisional del jove, a qui se l'acusa de dos delictes d'homicidi amb dolo eventual i a qui se li podria imputar també conducció temerària, excés de velocitat i conduir sota els efectes de l'alcohol. De l'atestat policial s'extreu que les dones van creuar en verd el pas de vianants i que mentre altres cotxes es van aturar per deixar-les passar, el jove conductor no va frenar i se les va endur, desplaçant-les entre 30 i 35 metres del lloc de l'impacte. Segons alguns testimonis, el jove conduïa de manera temerària des de feia estona, fent avançaments bruscos i a una velocitat excessiva que, en el moment de l'impacte, els agents consideren que era com a mínim de 114 quilòmetres per hora. A més, el jove va donar 0,56 en la prova d'alcoholèmia.  Just l'endemà de l'accident, dilluns, un centenar de persones ja es va concentrar a les dotze del migdia a la plaça Paeria per fer dos minuts de silenci en senyal de condol i rebuig a l'atropellament mortal. Dissabte d'aquella setmana els manifestants van dipositar flors al punt del sinistre i van repetir la concentració silenciosa a la plaça de la Paeria.

Summary: El conductor begut que va atropellar mortalment dues dones en un pas de vianants a Lleida ingressa a presó


El Ple de l'Ajuntament de Lleida corresponent al mes de març ha aprovat aquest divendres de manera definitiva la modificació de l'article 59 del text de l'ordenança municipal de circulació de vianants i vehicles de Lleida, que afecta vehicles de mobilitat personal (VMP) i cicles de més de dues rodes (moguts per força muscular o energia elèctrica), com ara patinets, segways o biciletes a motor, cada cop més freqüents a la ciutat. Entre altres restriccions que introdueix la normativa, els patinets elèctrics no podran circular a partir d'ara per les voreres ni calçades, exceptuant aquelles calçades qualificades com a zona 30. La modificació de l'ordenança s'ha aprovat amb els vots del PSC, Cs i PP, mentre el PDeCAT, ERC i la Crida han votat en contra, i el Comú s'ha abstingut. Segons la nova normativa, en general, no podran circular per voreres, llevat que la senyalització ho permeti, cap d'aquests vehicles de mobilitat personal, excepte aquells d'empreses de repartiment, per fer la càrrega i descàrrega. Sí podran circular per parcs, rambles i places, zones 20 i 30 i carrils bici. És a dir, la circulació anirà en funció de la tipologia del vehicle. El criteri general indica que aquesta tipologia de VMP podrà circular per parcs, rambles i places, zones 20 i 30 i carrils bici, a més a més de corredors especialment dissenyats per circular a la calçada. L'alcalde Fèlix Larrosa ha assenyalat que "amb la nova normativa hem establert per quins llocs podran circular aquests tipus de vehicles, ja sigui per carrils bicicleta o en altres indrets de mobilitat compartida". L'objectiu és, segons l'alcalde, "guanyar en termes de seguretat a la via pública amb l'ordenació dels diferents elements de mobilitat existents, donat que cada cop hi ha més inquietuds per part de la ciutadania al respecte". "Amb aquesta nova regulació donem prioritat absoluta a la seguretat dels vianants, en especial a la gent gran, que tenen menys capacitat de reacció davant la possible aparició de vehicles a motor a les voreres", ha dit Larrosa. "A la mateixa vegada, ordenem la mobilitat a la ciutat i regulem la convivència dels diferents col·lectius i tipologia de vehicles existents", ha conclòs l'alcalde de Lleida. Cal destacar que les bicicletes queden al marge d'aquesta modificació i des de la Paeria s'està en contacte que amb els col·lectius d'usuaris de la bici per altres aspectes que afecten de manera més general la normativa. Aposta ferma de la Paeria per al desplegament de zones 20 i 30 a Lleida Larrosa ha explicat que la Paeria està fent una ferma aposta per desplegar zones 20 i zones 30 a la ciutat -això ja és una realitat al Centre Històric-, on tots aquests elements de mobilitat personals hi podrien circular i, també, està implantant corredors que permetran l’ús dels patinets per les calçades. En aquest sentit la nova ordenança, tal i com està redactada, més les zones de pacificació que es crearan en breu, permetran la mobilitat sostenible en gran part de la ciutat. La Paeria estudia sistemes de lloguer de patinets a la ciutat L'alcalde de Lleida ha anunciat que la Paeria té actualment sobre la taula diverses propostes d'empreses privades que estan interessades en implantar sistemes de lloguer de patinets a la ciutat. Segons ha explicat, en aquests moments, els tècnics de mobilitat estan valorant i estudiant quins són els models més adients per implantar en una ciutat com Lleida, i també s'està reflexionant sobre el sistema d'aparcament que haurien de tenir aquests tipologia de vehicle.  El Ple de la Paeria reclama l'institut de Cappont i dona suport als Bombers D'altra banda, el Ple de l'Ajuntament de Lleida ha aprovat la moció presentada per l'Associació de Veïns de Cappont que reclama la millora dels recursos educatius per a aquest barri, entre les quals, la construcció de l'Institut de Secundària. Entre altres punts, l'entitat veïnal demana que el barri sigui una única zona escolar, un augment de les places d'escoles bressol i la màxima col·laboració institucional per donar resposta a les necessitats educatives del barri, on destaquen la dotació del reivindicat institut. La presidenta de l'Associació de Veïns de Cappont, Veni Ros, ha presentat la moció en nom de l'entitat, que ha rebut el suport de tots els grups polítics, tot i que ERC s'ha abstingut en el punt relatiu a la petició de l'institut. La sessió també ha donat llum verda a una moció per sol·licitar la millora de les condicions laborals, recursos humans i equips al cos de Bombers de la Generalitat. El text s'ha aprovat per unanimitat. Fèlix Larrosa ha destacat la petició per carta que va fer al conseller d'Interior, Miquel Buch, perquè el departament augmenti els efectius, tant de Mossos com de Bombers, a la ciutat de Lleida i ha assegurat que des de la Paeria es continuarà reivindicant aquest increment. També s'ha aprovat la moció presentada per la Crida per Lleida-CUP per "declarar Lleida ciutat lliure de feixisme i en favor de la convivència en la diversitat". La moció ha prosperat amb el suport de PSC, PDeCAT, Cs, ERC, Crida i Comú i l'abstenció del PP. Així mateix, el Ple ha avalat la moció del Comú en defensa dels drets digitals i també s'ha aprovat, amb el suport unànime dels grups municipals, la presentada per ERC-Avancem per millorar la seguretat de l'N-240. El text insta la Paeria a demanar a Foment la no renovació de la concessió de l'AP-2, i a la Generalitat que durant aquest dos anys i mig que falten per al venciment obligui els camions a desviar-se de l'N-240 cap a l'AP-2 entre les Borges Blanques i Lleida-Soses, amb una bonificació. Finalment, el Ple ha rebutjat, amb els votcs en contra del PSC, Cs i PP, la moció presentada pel PDeCAT, Crida i Comú que defensava conservar i protegir el bosc del carrer Palauet de la Bordeta, recollint la demanda de la plataforma 'Per una Bordeta amb empenta'.  L'alcalde Fèlix Larrosa, ha reiterat que l'actuació municipal preveu la urbanització d'una zona verda de 30.500 metres quadrats, amb habitatges de protecció pública per afavorir l'emancipació del jovent. "Vostès volen defensar el Bosquet i nosaltres volem que sigui més gran", ha sentenciat Larrosa, i ha retret que "es vulgui capgirar la informació i dir el contrari". L'alcalde ha assegurat que la Paeria no pagarà els 20 milions d'euros per a les expropiacions del sector del carrer Palauet, per mantenir-ho com està i on ara es planteja aquesta ordenació que contempla un parc més gran, habitatges i el nou traçat del vial Víctor Torres, entre altres.

Summary: El Ple de la Paeria avala la regulació que prohibeix circular els patinets elèctrics per calçades i voreres


L'ANC ha activat aquest dilluns un servei d'assistència psicològica per als "afectats per la repressió". Es tracta d'un telèfon gratuït –el 933 37 17 14, extensió 1036- que han fet públic a través de les xarxes socials. L'entitat assenyala que aquest servei és possible gràcies als milers de socis de l'Assemblea. El servei està pensat per a persones que hagin viscut una situació "traumàtica o dura" i que un cop hagin arribat a casa puguin necessitar atenció psicològica. El servei també està pensat per a les famílies que tinguin detinguts, retinguts o empresonats. Un cop es truca, s’ofereix una primera atenció per saber com està el pacient, i a partir d’unes primeres preguntes, s’identifica el seu estat. A partir d’aquí, s’obren dues vies d’actuació. Una primera telefònica, en la qual un professional es posa en contacte amb l’afectat i comparteix recursos amb ella o ell per afrontar la situació emocional en la qual es troba. Si amb aquestes eines no és suficient, s’ofereix llavors la possibilitat de dur a terme una atenció personalitzada, cara a cara, en cas que la situació sigui crítica. El servei, que des de l'ANC s'assenyala que és d’acollida i no pas de teràpia, està pensat per oferir dues sessions telefòniques o presencials gratuïtes. Si un cop transcorregudes les dues sessions se segueix requerint atenció personalitzada es derivarà cap a un altre professional, o el mateix que l’ha atès.

Summary: L'ANC activa un telèfon d'assistència psicològica per als "afectats per la repressió"


Un equip internacional d'investigadors ha mostrat per primera vegada el mecanisme emprat per les cèl·lules per decidir quina direcció han de prendre quan es desplacen per l'organisme. La recerca realitzada en les universitats Johns Hopkins (Baltimore, els EUA) i Pompeu Fabra ha definit el mecanisme molecular que impulsa el moviment en entorns extremadament estrets. L'estudi publicat a 'Science Advances' ha demostrat que a l'hora de decidir una direcció les cèl·lules prefereixen desplaçar-se cap a camins en els quals hi hagi menor resistència hidràulica, tot i que siguin camins més estrets. Els investigadors afirmen que davant de camins que es creuen, les cèl·lules avaluen diferents paràmetres, com la dificultat o l'atractiu de la ruta per triar el camí. Al treball, els investigadors, entre els quals Selma Serra i Miguel Valverde, de la UPF, van analitzar el moviment de les cèl·lules en bastimentades generades utilitzant tècniques de bioenginyeria per dissenyar túnels que presentaven diferents amplàries, resistències i pressions hidràuliques, que és la resistència que experimenta una cèl·lula en desplaçar la columna d'aigua dins un tub. Aquests dispositius, a més de confinar de forma controlada les cèl·lules, tal com passa al cos humà, permeten que els investigadors puguin analitzar les respostes elèctriques i el flux d'ions que es produeixen a les cèl·lules. Els investigadors també van incloure un paràmetre físic que és notablement més alt en els tumors que en teixits sans, la pressió del fluid (també expressada com a resistència hidràulica), i del qual no es tenia molt coneixement de l'impacte en el moviment cel·lular. La pressió del fluid és només una de les moltes forces en un tumor que pot influir en el seu desenvolupament i progressió. Per tant, comprendre com les cèl·lules detecten i responen a la pressió del fluid és important en el context de la biologia del càncer, afirmen els investigadors. Els investigadors van descobrir que les cèl·lules de càncer de mama prenen decisions a l'hora de triar la direcció del seu moviment basades en les diferents resistències hidràuliques que detecten en els punts d'intersecció dels túnels a través dels quals es desplacen. També volien saber quin mecanisme molecular era responsable de la detecció de la resistència hidràulica i el seu acoblament amb la maquinària del citosquelet, que en última instància dictarà la direcció de moviment de la cèl·lula. Per a això van analitzar la contribució de diferents canals iònics, que són proteïnes que es troben a la membrana plasmàtica i estan especialitzats a respondre ràpidament als canvis en les condicions físiques del medi ambient. L'activació d'aquests canals d'ions genera corrents elèctrics (produïda pel moviment dels ions) i l'entrada de calci dins la cèl·lula. Aquest ió de calci al seu torn activa la formació d'un escut fet dels components esquelètics de la cèl·lula (les proteïnes actina i miosina) que protegeix contra les forces externes (hidràuliques) i redirigeix l'entrada de la cèl·lula en canals de baixa resistència, tot i que són més estrets que aquells de major resistència hidràulica. Els investigadors van identificar el canal iònic TRPM7 com el sensor molecular que detecta canvis en la pressió hidràulica / hidrostàtica i promou l'entrada de calci que, en última instància, determina la presa de decisions de les cèl·lules en les interseccions.

Summary: Científics mostren per primera vegada el mecanisme que impulsa el moviment cel·lular


L'Audiència de Barcelona ha confirmat l'arxivament de la causa oberta contra el suposat seguiment i vigilància per part dels Mossos d'Esquadra a diverses personalitats del món unionista, que van denunciar haver estat espiades per motius polítics. La causa es va obrir arran de la troballa de diversa documentació policial amb aquests informes, que els Mossos anaven a destruir a la incineradora de Sant Adrià del Besòs el 26 d'octubre del 2017 i que la Policia Nacional va interceptar.

Summary: L'Audiència confirma l'arxivament de la causa contra els Mossos per seguiments a personalitats unionistes


La delegada del govern de l'Estat a Catalunya, Teresa Cunillera, ha manifestat que Estat, Generalitat i Ajuntament de Barcelona estan treballant per tenir-ho "tot a punt" per poder rebre els 60 migrants rescatats per Proactiva Open Arms a les costes de Líbia  i que, previsiblement, arribaran aquest dimecres a mig matí al Port de Barcelona. Cunillera ha explicat que la voluntat és seguir un model similar al que es va portar a terme fa dues setmanes quan van arribar unes 630 persones al Port de València a bord de l'Aquarius, és a dir "ràpid, eficaç i que posi el focus en el respecte que aquestes persones mereixen", tot deixant clar que "no aniran a centres d'internament". Teresa Cunillera ha explicat que aquest dilluns s'han reunit a la delegació del govern de l'Estat a Catalunya tècnics de l'Administració de l'Estat, del Departament de Treball, Afers Socials i Famílies i de l'Ajuntament de Barcelona per coordinar l'arribada i l'acolliment de la seixantena de migrants que transporta l'Open Arms.   Cunillera ha explicat que aquest dilluns han mantingut una trobada representants d'Estat, Generalitat i Ajuntament de Barcelona "per tal de coordinar-se i buscar la solució més pràctica" per als 60 migrants que transporta l'Open Arms i que previsiblement arribaran dimecres al mig matí al Port de Barcelona.  La delegada del govern de l'Estat a Catalunya ha remarcat que es tracta de 60 persones "que venen d'un sofriment incomprensible i que han tingut l'oportunitat de ser acollits a Espanya". En aquest sentit, ha manifestat que les tres administracions implicades, cadascuna a través de les competències que li correspongui, coincideixen en què "els hem de respondre donant-los acollida de respecte, de dignitat i perquè puguin desenvolupar la seva vida de la millora manera possible".   Cunilleral ha valorat positivament el compromís de les tres administracions per acollir els 60 migrants que transporta l'Opne Arms. "Si aquest és el camí, segur que farem grans coses", ja que "la ciutadania en aquest moment ens està demanant solucions als seus problemes", ha expressat Teresa Cunillera en el marc de l'acte de presa de possessió del nou subdelegat del govern de l'Estat a Lleida, José Crespín.

Summary: Cunillera afirma que se seguirà el "model València" per a l'acollida dels 60 migrants rescatats per l'Open Arms


El Govern formarà el cos dels Mossos d'Esquadra per detectar casos de corrupció amb "més eficàcia". Així ho ha anunciat el conseller d'Exteriors, Relacions Institucionals i Transparència, Alfred Bosch, durant la intervenció de l'executiu al Parlament, al debat general sobre la lluita contra la corrupció -sol·licitat per Cs-, aquest dimecres a la tarda. El vicepresident del Govern, Pere Aragonès, i la portaveu, Meritxell Budó, han defensat l'acció de l'executiu en la lluita contra les males pràctiques. Aragonès ha criticat la intervenció "demagoga" de Cs, i la consellera ha posat en dubte si la monarquia o altres institucions de l'Estat aguantarien la "fiscalització constant" que suporta la Generalitat. Bosch ha destacat la col·laboració del Govern amb l'Agència Tributària i els Mossos per detectar casos de corrupció, sobretot pel que fa al blanqueig de capitals, a partir de l'organització de formacions específiques per fer-ho "amb més eficàcia". El conseller d'Exteriors també ha explicat que "aviat" se signarà un conveni amb el programari lliure Global Leaks, XNet i l'Ajuntament de Barcelona per disposar de la infraestructura tecnològica per tirar endavant les bústies cent per cent anònimes. Aragonès i Budó han començat la intervenció de part del Govern, ja que el president de la Generalitat, Quim Torra, ha estat absent al ple per motius familiars. El vicepresident ha deixat "ben clar" el compromís de la lluita de l'executiu contra la corrupció, i ha fet una crida perquè el debat sobre la corrupció es faci "des del rigor i la proposta", allunyat de la "falsedat i la demagògia" per part de Cs. Budó ha asseverat que Catalunya no té problemes de corrupció institucionalitzada ja que la Generalitat és un dels executius "més fiscalitzats" d'Espanya, ja sigui per la fiscalia, el Tribunal de Comptes o els mitjans de comunicació que analitzen tot el que fa. "No sé si la fiscalització constant l'aguantarien la monarquia o altres institucions de l'Estat", ha sentenciat la portaveu del Govern. Finalment, la consellera de Presidència ha garantit la "determinació política" de la Generalitat en la lluita contra la corrupció i la voluntat de tenir una ciutadania "crítica". Budó ha afirmat que el Govern de Torra té el "coratge públic" d'estar cent per cent "compromès" en portar "al límit" el concepte de "tolerància zero amb la corrupció".

Summary: El Govern formarà els Mossos per detectar casos de corrupció amb "més eficàcia"


Una dona ha mort atropellada per un turisme aquest dilluns a la matinada a la C-16 al terme municipal de Navàs (Bages), segons ha informat el Servei Català de Trànsit. L'accident s'ha produït poc després de dos quarts d'una de la matinada al quilòmetre 73 on, per causes que s'estan investigant, un vehicle ha atropellat mortalment una vianant. Fins al lloc dels fets s'hi han desplaçat sis patrulles dels Mossos d'Esquadra i dues ambulàncies del SEM.

Summary: Una dona mor atropellada per un turisme a la C-16 a Navàs


Els Mossos d'Esquadra investiguen un tiroteig al carrer Riu Anoia del barri de Sant Cosme del Prat de Llobregat. Veïns han alertat a tres quarts de dues de la matinada que s'havien sentit trets a la via pública. Els agents que s'han desplaçat al lloc dels fets han trobat un vehicle estacionat amb impactes de bala. No hi ha hagut ferits.

Summary: Troben impactes de bala en un turisme al barri de Sant Cosme del Prat de Llobregat


L'Acadèmia Catalana de la Música no celebrarà la segona edició dels Premis Alícia, els premis anuals atorgats pel sector de la Música a Catalunya que tenien previst celebrar-se a finals de setembre, degut a la crisi sanitària. Enguany, com no ha estat possible celebrar i organitzar els Premis, l'Acadèmia ha volgut retre un homenatge al sector musical amb la producció d'un documental en el qual participen diferents professionals del sector de la música i s'estrenarà aquesta tardor a TV3 i que planteja, des d'una vesant pedagògica, els nous reptes que encara el sector. El documental fa un retrat de la situació professional i personal dels professionals de la música, les seves problemàtiques i els seus reptes més immediats i futurs.  L'objectiu dels Premis Alícia, com han explicat els organitzadors, és promocionar, donar visibilitat i posar en valor la música produïda dins del territori català i el conjunt de la seva activitat que destaquin per la seva excel·lència i fomentin els valors creatius, artístics, culturals i socials de la música.

Summary: L'Acadèmia Catalana de la Música no celebrarà la 2a edició dels Premis Alícia


La ministra portaveu del govern espanyol, Isabel Celaá, assegura que en l'ordre del dia de la Junta de Seguretat de dijous que ve consta la polèmica pels llaços grocs, tot i que el Govern no vol tractar aquesta qüestió en aquesta reunió en considerar que l'ordre públic és competència exclusiva de la Generalitat. En la roda de premsa posterior al Consell de Ministres, Celaá ha confiat que per "lleialtat institucional" es pugui resoldre la situació. "A ningú li interessa que hi hagi problemes als carrers. Per això cridem a la prudència i a la no provocació de cap tipus". La portaveu ha assenyalat que el seu govern defensa que els espais públics han de tenir "la major neutralitat perquè ningú se senti ofès". D'altra banda, ha manifestat que el govern espanyol condemna "qualsevol atac i lesió que s'hagi produït per la posada o retirada de llaços".

Summary: El govern espanyol manté els llaços grocs a la Junta de Seguretat i demana "lleialtat institucional"


El Tribunal Superior de Justícia de Catalunya (TSJC) ha autoritzat la prohibició de fer reunions socials de més de sis persones aprovada pel Govern. Queden fora d'aquesta prohibició les activitats religioses, els transports, les activitats docents, les d'oci infantil i juvenil (extraescolars), les d'intervenció sociosanitària i les culturals. Les biblioteques, museus i monuments quedaran oberts complint amb el seu pla sectorial. Les activitats lúdiques, esportives, els parcs d'atraccions i infantils també seguiran oberts i hauran de seguir les recomanacions. Aquesta limitació tampoc s'aplica al dret a la manifestació. El tribunal argumenta que la ratificació que es demana no té per objecte noves mesures de limitació d'activitat o desplaçament de les persones o prestació de serveis, sinó la "pròrroga i modificació" de mesures ja adoptades.  En concret, "s'accentua o intensifica" una restricció que ja s'aplica, i que està "argumentada i justificada" per informes que informen que la majoria dels brots i dels casos es produeixen en l'àmbit familiar i social, el 61,6% dels brots actius i més del 50% dels casos. En l'informe anterior, del 9 de setembre, eren el 47,5% dels brots i el 37% dels casos, apunta la resolució judicial.

Summary: El TSJC autoritza la prohibició de fer reunions socials de més de sis persones aprovada pel Govern


Els polítics empresonats Josep Rull i Jordi Turull han manifestat, cadascú des del seu compte de Twitter, que "per ser conseqüent i lleial als compromisos amb la ciutadania de Catalunya", els "honora acceptar" la petició del president de la Generalitat, Quim Torra, per "continuar essent" consellers: Rull com a titular de Territori i Sostenibilitat, i Turull, de presidència. Han reaccionat amb una piulada similar després de donar-se a conèixer els noms del nou executiu de la Generalitat. "Per mi no quedarà dedicar-me en cos i ànima al servei de tots els catalans", ha indicat Turull, com també ho ha assenyalat Rull.

Summary: Rull i Turull, accepten "honorats" la petició de Torra per "continuar essent consellers"


El Servei Català de la Salut (CatSalut) durà a terme en tres mesos un nou concurs públic per a la gestió dels serveis de teràpies respiratòries domiciliàries (TRD) per a Catalunya. La direcció del CatSalut ha pres aquesta decisió perquè en el concurs anterior, convocat el novembre del 2015, s’han detectat diferents defectes tècnics als plecs de les clàusules. El director del CatSalut, David Elvira, ha remarcat que es tracta “d’un procés de naturalesa administrativa” que no provocarà “cap mena d’afectació del servei, ni cap impacte per als pacients”. Elvira ha explicat que s’ha decidit optar per un nou concurs “més adequat” tant per interès públic” com “per oferir la màximes garanties de qualitat en l’atenció”. Entre els defectes de la convocatòria anterior hi ha “la inadequació del volum d’activitat prevista al contracte”, que Elvira ha qualificat d’“insuficient per donar resposta a l’activitat esperada”. També ha assenyalat que hi ha “una elevada variabilitat territorial en la contractació”. En aquest sentit, ha indicat que en els últims 7 anys (2008-2015) s’ha doblat el nombre de pacients que necessiten aquestes teràpies i que durant el 2016 l’increment d’activitat ha arribat al 16%.  Projectant aquest creixement, Elvira ha explicat que es preveu “un desajustament cada vegada més gran entre l’activitat contractada i la real”, un fet que “faria inviable la prestació del servei en les condicions actuals i requeriria la repetició de la licitació en un període de 2 anys, alhora que afectaria la qualitat de l’atenció i l’interès públic”.   També ha remarcat que “es vol evitar l’impacte negatiu que tindria un nou concurs sobre més de 120.000 pacients fràgils que reben diàriament aquest servei, i que haurien de partir un nou canvi a curt termini de tots els aparells que utilitzen habitualment a casa”.   D’altra banda, el director del CatSalut ha destacat “l’absència d’un estudi econòmic previ que racionalment justifiqui el preu de licitació al cost real del servei” i ha explicat també la considerable baixada de les noves tarifes, que arriben a disminuir entre un 13% i un 67% respecte a les tarifes aplicades en l’anterior concurs. Aquest defecte dificulta la valoració de les ofertes econòmiques presentades i la seva comparació.   En l’àmbit jurídic i d’acord amb la directiva europea es constata una tipificació errònia del concurs com a contracte de gestió de serveis. Les conseqüències jurídiques de l’errònia qualificació del contracte afecten especialment dos aspectes cabdals de la licitació: d’una banda el termini màxim de vigència del contracte que passaria de 10 a 6 anys amb pròrrogues incloses, i, de l’altra, implica necessàriament la publicació del procediment de licitació al Diari Oficial de la Unió Europea veient-se afectats, per tant, els principis de publicitat, concurrència i igualtat de tracte. El nou concurs també preveu incorporar un model de seguiment telemàtic dels pacients que s’integrarà als sistemes d’informació sanitaris tant dels centres prescriptors i com dels serveis que fan el seguiment i atenció longitudinal del pacient. A més, en consonància amb l’esperit de la directiva europea de contractació, es donarà més pes als aspectes qualitatius enfront als de contingut econòmic.   Actualment uns 129.000 pacients reben un tractament de teràpia respiratòria domiciliària. Es tracta de pacients que presenten malalties respiratòries molt diferents com són la malaltia pulmonar obstructiva crònica, les fibrosis pulmonars, les malalties neurodegeneratives i lesions medul·lars que afecten la capacitat ventilatòria o, entre d’altres, les apnees del son.   Les teràpies respiratòries a domicili són recursos alternatius a l’hospitalització. A Catalunya es fa per prescripció del metge especialista (pneumòleg) i  tal i com ha destacat la directora de l’Àrea d’Atenció Sanitària del CatSalut, Cristina Nadal, durant la roda de premsa, “l’objectiu és millorar l’estat respiratori i/o ventilatori del malalt, millorant la qualitat de vida i reduint les descompensacions respiratòries i, per tant, les estades a l’hospital”.

Summary: Salut torna a dur a concurs la gestió de les TRD per defectes tècnics de la convocatòria anterior


El president del Parlament, Roger Torrent, ha carregat contra el ministre Josep Borrell per la campanya engegada per contrarestar la informació dels independentistes. "Per molts diners que us gasteu amb campanyes, vídeos i imatges per difondre arreu del món, no tapareu mai els cops de l'1-O, no amagareu la vergonya de tenir els polítics presos", ha sentenciat Torrent. Davant d'això, ha assegurat que "toca lluitar per desmuntar la farsa i la injustícia del judici" i treballar perquè els "sacrificis" dels líders independentistes i el de les seves famílies no sigui "en va". El president del Parlament ha fet aquestes declaracions en el marc de la campanya d'ERC 'Ciutats republicanes, ciutats de progrés' que s'ha celebrat aquest dissabte a Cambrils "Ens toca lluitar per desmuntar la farsa i la injustícia del judici que començarà aviat i la mentida de la violència", ha asseverat Torrent. En la seva intervenció, ha insistit que "l'única" violència va ser l'exercida pels cossos policials de l'Estat i que durant el procés judicial es demostrarà la "farsa policial". "Aquest judici és una venjança, ens volen rendits, cansats, desanimats, decebuts, pobre de qui estigui trist i plori i no lluiti. Ens toca lluitar i resistir", ha assegurat el president del Parlament. Pel que fa al trasllat dels presos a les presons d'Acalá Meco i Soto del Real, Torrent ha afirmat que va ser "duríssim" acomiadar-se no només dels consellers sinó d'amics i companys. A més, s'ha referit a Dolors Bassas en concret, atès que aquest dissabte és el seu aniversari. "Conjurem-nos per dir-li que no defallirem i sigui l'últim aniversari que passa entre reixes". En la mateixa línia, s'ha manifestat el conseller d'Educació, Josep Bargalló, que ha explicat com va ser el retrobament entre els presos després que alguns feia un any i mig que no es veien. "Van ser moments de molta il·lusió i tristesa. Ells es trobaven però nosaltres els hi dèiem adéu", ha detallat. Bargalló ha destacat que estaven "forts" perquè "diuen que ara es podran explicar al món". Amb tot, els líders empresonats van demanar als membres del govern que "penquessin" amb les qüestions del dia a dia i que omplissin els carrers "quan toqui". En l'acte de campanya, en el qual s'ha presentat l'alcaldessa de Cambrils, Camí Mendoza, com l'alcaldable per Esquerra Republicana als comicis municipals, també hi ha intervingut Jenn Díaz. La diputada al Parlament ha llegit una carta de l'expresidenta Carme Forcadell en les que demana "unitat" i "perseverança". "Ni l'odi ni el rancor ens han cegat i ha de continuar així. Som gent de pau", deia en la missiva. "Estic convençuda que junts sense deixar ningú enrere podrem aconseguir les fites que vulguem, si persistim, guanyarem", ha conclòs.

Summary: Torrent a Borrell: "Per molt que gasteu amb campanyes no tapareu mai els cops de l'1-0 ni la vergonya de tenir presos"


Manifestants convocats pel Tsunami Democràtic han tallat la circulació a l'avinguda Diagonal de Barcelona en els dos sentits de la marxa. El tall s'ha produït a l'altura de la plaça Pius XII, molt a prop de l'Hotel Sofia, on hi ha concentrats els jugadors del FC Barcelona i el Reial Madrid per ser traslladats al Camp Nou per disputar el clàssic. El tall a l'avinguda Diagonal també ha afectat l'accés per la B-23 i al sortida 11 de la Ronda de Dalt en sentit Besòs, que han quedat tallats, segons informa la Guàrdia Urbana de Barcelona. També estan tallats diversos carrers de l'entorn del Camp Nou, on s'hi han concentrats centenars de persones responent a la crida del Tsunami Democràtic.

Summary: Manifestants convocats pel Tsunami Democràtic tallen la Diagonal


L'alcaldessa de Barcelona, Ada Colau, i els agents econòmics i socials de la ciutat s'han conjurat aquest dimarts per combatre l'alarmisme que està generant l'actual situació d'incertesa política. Tots ells volen traslladar un missatge de confiança en la fortalesa de l'economia barcelonina, però alhora els diferents actors han reconegut la seva preocupació pels efectes que pot tenir a mig i llarg termini el context de conflicte entre el govern espanyol i el de la Generalitat. De fet, alguns sectors més sensibles ja estan patint les conseqüències, amb una davallada del consum en certes zones, per exemple. En aquest sentit, Colau ha explicat que totes les intervencions que s'han produït han apostat pel diàleg i per la desescalada de la tensió, el que implica, ha dit, deixar al marge la via unilateral però també l'aplicació de l'article 155. En una compareixença davant dels mitjans tot just després de reunir-se amb els agents econòmics i socials, Colau ha constatat que el clima d'escalada de tensió que s'ha produït entre el govern de Catalunya i el de l'Estat "ha produït un lògic neguit social però també econòmic", i més quan algunes empreses ja han començat a canviar la seva seu social.  L'alcaldessa ha defensat la necessitat de llençar un missatge de confiança en la fortalesa de l'economia de Barcelona, però també ha insistit que tots els actors reclamen una "desescalada de la tensió i una aposta pel diàleg". I és que alguns sectors més sensibles ja estan notant els efectes d'aquesta situació d'incertesa política. Els comerços de determinades zones han notat una baixada del consum. També ha passat amb el turisme. En tot cas, la preocupació general no és tant a curt termini, sinó al mig i llarg termini, és a dir, que aquest context provoqui que certes inversions no es facin.   Combatre l'alarmisme Un missatge comú ha estat la necessitat de combatre l'alarmisme. Colau ha volgut reivindicar algunes dades positives que demostren que la ciutat manté el seu normal funcionament, amb les xifres més altes d'ocupació des del 2009 i amb un 'rating' que no s'està veient afectat per la conjuntura política.  L'alcaldessa ha destacat que el consistori està treballant per mantenir aquesta normalitat, presentant els pressupostos, incrementant la inversió, garantint el pagament de proveïdors a 30 dies i llençant grans licitacions en lots com la del túnel de Glòries.  L'Ajuntament també treballar amb Barcelona Global per reforçar la reputació i la imatge de la ciutat tenint en compte el context polític actual, reforçarà la presència en fires i salons internacionals per atraure inversions i augmentarà els ajuts a autònoms i emprenedors. Alguns dels sectors que ja noten les conseqüències de la "incertesa" política són la restauració, el sector turístic i el de l'automòbil. Segons el president del Consell de Gremis, Miquel Donnay, els restaurants "estan patint molt", el turisme ha baixat entre un 30 i un 40% i la venda de cotxes a particulars també s'està frenant. Donnay també ha dit que els preocupa que el conflicte "no tingui una data de caducitat" i no s'estigui buscant una "solució".    Preocupació entre alguns dels assistents A la sortida de la reunió, el president de Comertia, Joan Carles Calbet, també ha assegurat que constata "un descens de vendes" en el sector del comerç. Tot i que Calbet no atribueix únicament a la situació política, ha demanat que es posi fi a la "inseguretat" i ha exigit "que les dues parts s'asseguin en una taula per intentar buscar una solució a aquest problema".  Des d'UGT, Camil Ros ha lamentat que es prenguin decisions "econòmiques que són polítiques" i que afecten l'economia, i ha assegurat que és moment de fer accions que tinguin "el màxim consens possible".  D'altra banda, el president de la patronal PIMEC, Josep González, ha apel·lat a la "responsabilitat" perquè no es "paralitzi el país", i ha volgut posar en "valor" els punts forts de Catalunya.

Summary: Colau i els agents econòmics i socials combatran l'alarmisme però temen els efectes de la incertesa política a mig termini


La Schubertíada de Vilabertran 2019 ha donat a conèixer una part important de la seva programació, concentrada en la “setmana gran” del festival, del 22 al 26 d’agost de l'any vinent. Encapçala aquest avanç la mezzosoprano nord americana Joyce DiDonato, que interpretarà el ‘Winterreise’ de Schubert el diumenge 25 d’agost. L’agenda inclou dos concerts de Matthias Goerne –un habitual del certàmen-, la veu del tenor Christoph Prégardien i el baríton Andrè Schuen. La Schubertíada és un dels festivals de música clàssica més coneguts de Catalunya, i en la seva darrera edició va tancar amb un 90% d’ocupació i 3.600 espectadors en la vintena llarga de recitals que va oferir.  El director de la Schubertíada, Jordi Roch, va prometre aquest setembre que la propera edició del festival seria “molt potent” i que hi hauria “moltes sorpreses”. La mezzosoprano Joyce DiDonato era, probablement, un dels noms que tenia en ment el director. La cantant de Kansas oferirà a Vilabertran una versió personal del ‘Viatge d’hivern’ de Schubert, estrenat recentment a la seva ciutat natal.  Segons ha avançat el festival, la seva “setmana gran” arrencarà el 22 d’agost amb el recital del baríton Andrè Schuen i el pianista Daniel Heide, que intepretaran el ‘Schwanengesang’ de Schubert. Continuarà el dia 23 amb el tenor Christoph Prégardien i Malcom Martineau al piano intepretant ‘Die schöne Müllerin’ (Schubert). El dissabte 24 d’agost i el dilluns 26, per tancar, Matthias Goerne oferirà dos recitals de lied acompanyat per Alexander Schmalcz al piano.  Les entrades per aquests cinc primers recitals ja estan a la venda.

Summary: La mezzosoprano Joyce DiDonato actuarà a la Schubertíada de Vilabertran l’any vinent


La poeta, assagista, narradora, traductora i crítica literària Marta Pessarrodona (Terrassa, 1941) ha recollit aquest dilluns el 51è Premi d'Honor de les Lletres Catalanes al Palau de la Música. "La millor manera que tinc de servir el meu país és maldant per fer molt bé allò que faig, escriure", ha manifestat Pessarrodona després de recollir el guardó de mans del vicepresident d'Òmnium Cultural, Marcel Mauri. L'escriptora ha afirmat "alt i clar" que se sent orgullosa de ser catalana. "I avui més que mai. Avui que personifiquem allò tan car per a Josep Carner, el dol i dansa". A l'acte s'ha llegit una carta de Jordi Cuixart, president d'Òmnium Cultural, en la qual ha alertat: "L'Estat ens demana de 17 a 25 anys de presó. Però no han entès res".

Summary: Pessarrodona: "La millor manera que tinc de servir el meu país és maldant per fer molt bé allò que faig, escriure"


L'Ajuntament de la Vall d'en Bas, amb el suport de la Diputació de Girona, reordenarà la zona de pícnic Els Pins-Pla d'en Xurri a Sant Privat d'en Bas (Garrotxa). És una pineda a tocar de les gorgues del Gurn on, des de fa uns estius, hi ha una alta freqüentació de visitants (unes 5.000 persones) que posa en risc la preservació de l'espai natural alhora que ve acompanyat d'incivisme. Els treballs costaran més de 23.000 euros i inclouen una millor senyalització de l'aparcament , plafons informatius, la retirada de taules de formigó que estan més disperses i la col·locació d'unes de fusta a tocar de la zona de barbacoes i la instal·lació d'un vàter ecològic. De moment, no es plantegen contractar un servei de vigilància.  Més sensibilització dels visitants i una reordenació de la zona recreativa i pícnic d'Els Pins-Pla d'en Xurri a Sant Privat d'en Bas (Garrotxa). Així és com l'Ajuntament de la Vall d'en Bas vol afrontar l'excés de visitants a aquesta pineda amb gorgs durant l'estiu. Cada any tenen més visitants (calculen que hi poden passar unes 5.000 persones per temporada) i és una de les zones incloses en la diagnosi que l'Àrea de Medi Ambient de la Diputació va encarregar el 2018 sobre la freqüentació de gorgs a la demarcació.  "La sobrefreqüentació ens preocupa perquè també comporta incivisme i brutícia; per això volem treballar la conscienciació dels visitants", assenyala l'alcalde del municipi, Lluís Amat. Explica que aquest estiu ja han notat un "canvi important" des que l'Associació Naturalista i Ecologista de la Garrotxa s'ha encarregat de la gestió del bar a la zona recreativa. "A banda de donar el servei, també han treballar la conscienciació dels visitants", explicant-los el patrimoni natural. I la idea és seguir en aquesta línia, si bé no descarten en un futur contractar un servei de vigilància com ja han fet altres municipis veïns com Les Planes d'Hostoles on també hi ha una zona de gorgs. De moment, però, aposten per "fer pedagogia" sobre un ús més respectuós de l'entorn i disminuir, de retruc, l'impacte en la fauna i flora.  La reordenació que es farà en els pròxims mesos costarà més de 23.000 euros, que es finançaran amb un ajut de la Diputació de Girona i la Fundació 'la Caixa'. L'Ajuntament, per la seva banda, n'assumirà el manteniment. Els treballs inclouen una millor senyalització de la zona d'aparcament, la instal·lació de plafons informatius sobre la fauna i flora i l'eliminació d'alguns senders per fer a peu. També es retiraran les taules de formigó que hi ha disperses i la compra d'unes de noves de fusta que es posaran a tocar de la zona de barbacoes per concentrar més l'espai de pícnic i també les deixalles. Durant l'estiu, també s'instal·larà un vàter sec ecològic. S'espera que  les millores s'hagin completat per Setmana Santa.

Summary: La Vall d'en Bas reordenarà la zona de pícnic Els Pins a tocar dels gorgs davant la massificació de visitants


Els Majoristes de Fruites i Hortalisses de Mercabarna (AGEM) preveuen vendre 900 tones de castanyes i 750 de moniatos durant la setmana de Tots Sants, un 10% més que l'any passat. Les altes temperatures de les últimes setmanes han retardat la recol·lecció de les castanyes, el que encarirà el seu preu un 20% respecte la campanya anterior. Pere Prats, vicepresident del Gremi de Fruites i Verdures de Mercabarna, destaca que la Castanyada és una tradició "que recupera terreny" així com el consum de castanyes i moniatos més enllà de les festes. L'any passat, entre el 15 d'octubre i el 15 de novembre es van comercialitzar 1.845 tones de castanyes, gairebé 500 tones més que un any enrere. Pel que fa als moniatos, se'n van vendre 1.224 tones, un 20% més. Per promocionar el consum de fruits de tardor com la carabassa, el moniato, el codony, el caqui o la figa, Mercabarna ha impulsat per tercer any consecutiu la campanya 'Sabors de Tardor', que proposa, per exemple, utilitzar-los en l'elaboració de panellets saludables. Els productors de Mercabarna destaquen que tot i les altes temperatures d'aquesta tardor les castanyes i els moniatos seran de gran qualitat tot i que una mica més cars que l'any passat. Pel que fa a la castanya, la gran majoria es portarà de Galícia, la més apreciada pels consumidors per la seva dolçor. Els moniatos que es consumiran durant la setmana de Tots Sants provenen majoritàriament de Cadis i Màlaga. Ramon Barri, expert en aquest producte a l'AGEM, destaca que el seu consum va a més en els darrers perquè els catalans "estan descobrint les seves aplicacions culinàries" i perquè molta gent vinguda de fora té en el moniato un producte molt habitual en la seva alimentació.  Sabors de tardor Malgrat l'increment de les temperatures i l'arribada de festes foranes com el 'Halloween', des de Mercabarna es destaca que la Castanyada està recuperant terreny i que, a banda de la castanya i els moniatos, altres fruits de tardor com les carabasses, els caquis, les magranes, els codonys o les figues cada cop són més demandats pels consumidors.  Amb aquest objectiu, el de promoure aquests productes, els Majoristes de Fruites i Hortalisses de Mercabarna, han impulsat per tercer any consecutiu la campanya 'Sabors de Tardor'. La iniciativa arribarà a la clientela de totes les fruiteries dels 39 mercats municipals de Barcelona, així com a mercats i establiments de l'àrea d'influència de la mà dels propis fruiter i fruiteres. En total es lliuraran 30.000 targetons informatius que convidaran a celebrar la Castanyada i Tots Sants amb panellets elaborats amb els productes més típics de l'estació. Pocs bolets Pel que fa als bolets, uns dels productes estrella de la tardor, les altes temperatures del mes de setembre han fet que la temporada pràcticament no hagi arrencat. Jordi Serentill, especialista de l'AGEM en bolets, explica que fins ara el que ha arribat al mercat és una mica de rossinyol, això sí, de bona qualitat i en les últimes tres setmanes una mica de rovellons, camagrocs i llengua de bou provinents del Pirineu. Tot i el fluix inici de temporada, Serentill s'ha mostrat confiat que la producció revifarà en les pròximes setmanes. "Històricament les campanyes que arriben tard són les més bones qualitativament", ha destacat.

Summary: Els majoristes de Mercabarna preveuen vendre 900 tones de castanyes i 750 de moniatos durant la setmana de Tots Sants


Arran del confinament decretat pel Govern a Alcarràs, Aitona, Soses, Seròs, Torres de Segre i La Granja d'Escarp pels rebrots de covid-19, el Consell Comarcal del Segrià ha reforçat els serveis socials d'atenció primària en aquests municipis del Baix Segrià. Així, s'ha reestructurat la intervenció per poder donar resposta amb més celeritat a les necessitats detectades i poder col·laborar en allò que es pugui per revertir el més aviat possible la situació actual. S'han posat en marxa mesures com la coordinació amb els CAP de Salut per tenir informació de forma immediata de les famílies confinades en situació de vulnerabilitat social. També es vol garantir que les famílies en situació de vulnerabilitat acompleixin amb el confinament domiciliari en casos tan preventius com el d'aïllament per covid-19 i articular la resposta més adequada entre les diferents entitats que actuen al territori per poder cobrir les necessitats essencials de col·lectius de risc com el de la gent gran, la infància i les famílies vulnerables. Per poder donar resposta de forma immediata a aquesta situació, tant als residents estables als municipis confinats com a treballadors de la campanya de la fruita, s'ha articulat un circuit d'intervenció dels serveis socials, en coordinació amb el CAP de Salut i els ajuntaments. En el cas dels temporers, és el personal del Servei d'Immigració i Nova Ciutadania del Consell del Segrià qui s'encarrega de donar el servei de suport, mediació i alimentació bàsica requerits. Des de principis de setmana, el consell comarcal, en coordinació amb l'Ajuntament de Torres de Segre i la col·laboració de la ONG Open Arms, tenen a punt el pavelló d'aquest municipi amb una quarantena de places per allotjar-hi els treballadors de la fruita que no disposen d'un espai per complir amb l'aïllament. D'altra banda, l'equip de professionals de serveis socials del Consell Comarcal del Segrià han intensificat la tasca de tramitació dels Serveis d'Ajuda Domiciliària (SAD), ajuts d'urgència per a alimentació bàsica, subministres de la llar i pobres energètica, així com del servei de teleassistència. A més, fan un especial seguiment de les persones grans vulnerables en situació de confinament domiciliar per garantir-ne l'atenció.

Summary: El consell del Segrià reforça els serveis socials als municipis confinats


Durant els últims mesos, s'ha elaborat un cens d'aquests elements i han comunicat als veïns la voluntat de retirar-los ACN Barcelona.-L'Ajuntament de Barcelona ha iniciat la retirada 570 plaques franquistes dels districtes de Sant Andreu, Sant Martí, l'Eixample i Sants-Montjuïc, una tasca que es completarà al llarg de la tardor. En els darrers mesos, el govern de la ciutat ha elaborat un cens d'aquests elements que encara resten a la via pública i ha comunicat als veïns la seva intenció de retirar-los. Les despeses de retirada i arranjament de l'espai on estaven col·locades aniran a càrrec de l'Ajuntament. Les plaques seran conservades al Museu d'Història de Barcelona i alguns exemplars a Districtes, excepte en el cas de comunitats de veïns que han expressat la voluntat expressa de quedar-se-les en propietat. Per la seva banda, Gràcia i Nou Barris van completar la retirada de 163 i 225 plaques, respectivament, tot i que aquest darrer districte en sis de pendents per treure. Al districte de l’Eixample, les comunicacions per carta a les comunitats de propietaris per anunciar la retirada de les plaques franquistes es va portar a terme durant el mes de juny. Aquesta setmana s’ha iniciat la retirada de les 177 plaques detectades en edificis de tot el territori, que de manera esglaonada aniran desapareixent de les façanes. Pel que fa a Sant Andreu, ha completat a l’octubre la retirada de les 128 plaques de l'antic institut públic de l'habitatge d’època franquista que encara es conserven en els set barris del districte, en compliment de la llei 52/2007 de la Memòria Històrica, i per tal de suprimir tots els vestigis que encara es conserven de la dictadura. Els treballs de retirada de les plaques on apareixen el jou i les fletxes de la Falange es van iniciar a mitjans de setembre.  Al districte de Sant Martí, es va iniciar els tràmits finals per executar el projecte de retirada de plaques franquistes de les façanes dels edificis del territori a principis de l’estiu passat, quan va comunicar per carta a les comunitats de propietaris de cadascuna de les finques a on estan detectades aquestes plaques. En total, a tot el districte s’han localitzat 150 plaques que en cas que les mateixes comunitats no les retirin abans seran retirades les darreres setmanes del mes d’octubre. La tasca concreta de retirada ha estat encarregada a la Fundació Trinijove.  Per últim, al districte de Sants-Montjuïc, el número de plaques que encara es conservaven al Districte de Sants-Montjuïc era de 162, segons el darrer inventari. D'aquestes només 117 contenien simbologia franquista i legalment es podien retirar. Una comunitat es va oposar a la retirada i, per tant, s’han pogut retirar en total 116 plaques. Les altres 45 no contenen els símbols franquistes i legalment no es poden retirar. A data d'avui es conserven a la Seu del districte tot i no haver estat dipositades encara a l'Arxiu, pendent de la seva organització per classificar-les. La resta de districtes  Pel que fa a la situació a la resta de districtes, Horta-Guinardó ha actualitzat el cens i ha determinat que en resten un total de 258, sent el districte de la ciutat amb més presència d’aquests elements. Enviades les notificacions, es treballa amb l’objectiu de retirar-les durant el darrer trimestre de l’any. Aquesta va ser la principal demanda ciutadana en el procés participatiu d’elaboració del Pla d’Actuació de Districte (PAD). A Sarrià-Sant Gervasi s’està acabant de tramitar l’expedient per iniciar la retirada de les primeres 130 plaques, de les 230 que en total hi ha al districte. A Les Corts el cens total d’edificis detectats amb plaques franquistes a les façanes dels edificis és de 34, de les quals 26 ja han estat notificades. Es preveu poder executar la retirada de les plaques de cara a finals d’any. A Ciutat Vella, la presència de plaques de promocions d'habitatges públics construïts durant el franquisme és residual.

Summary: L'Ajuntament de Barcelona inicia la retirada de 570 plaques franquistes més d'edificis de quatre districtes


El president de la Generalitat garanteix que qualsevol actuació al marge dels protocols serà sancionada i demana no caure en les "provocacions" de la ultra dreta ACN Barcelona.-El president de la Generalitat, Quim Torra, ha anunciat una taula de diàleg amb entitats, moviments socials i Mossos per reforçar la "mediació i les mesures preventives". Així ho ha avançat en el marc de la sessió de control al ple del Parlament davant els retrets de la CUP sobre l'actuació dels Mossos a Girona i Terrassa. "Qualsevol actuació al marge dels protocols establerts serà expedientada i sancionada. Hi va haver imatges que no ens van agradar, s'analitzaran i es prendran les decisions que calgui prendre", ha afegit el president per després demanar que no es caigui en les "provocacions" de la ultra dreta. Per la seva banda, el diputat de la CUP Carles Riera ha demanat un canvi de model de seguretat i li ha preguntat si se seguirà "apallissant" els que s'organitzen.

Summary: Torra anuncia una taula de diàleg amb entitats i Mossos per reforçar la mediació


Un total de 3.134 alumnes gironins començaran les Proves d'Accés a la Universitat (PAU) aquest dimarts. Són un 11% més que l'any passat, quan hi va haver 2.808 estudiants que van presentar-se a les proves. Els exàmens, que s'allargaran fins dijous, arrencaran a primera hora del matí amb la prova de Llengua Catalana i literatura. Com ja és habitual, la majoria dels estudiants que faran les PAU aquest 2018 s'examinaran als diferents centres de la UdG a Girona. En concret, aquí en seran 2.407 (entre els quals n'hi haurà onze procedents de l'Institut Obert de Catalunya). La resta es repartiran entre Olot i Figueres (254 i 473 respectivament). Els alumnes podran consultar els resultats de les proves el 27 de juny (a través del portal accesuniversitat.gencat.cat). Més de 3.100 alumnes gironins començaran aquest dimarts els exàmens de selectivitat. A la demarcació, hi haurà tretze tribunals. D'aquests, deu es trobaran repartits entre el campus Montilivi i el del Barri Vell de la UdG. Dos més es trobaran a Figueres (als IES Narcís Monturiol i Alexandre Deulofeu) i el darrer, a l'institut La Garrotxa d'Olot. Aquest any, en comparació amb el passat, hi haurà més alumnes que s'examinaran de les PAU a les comarques gironines. En concret hi haurà un 11% més d'estudiants que faran les proves d'accés a la universitat, que avaluen els coneixements assolits durant el Batxillerat. El juny del 2017, van ser-ne 2.808 (dels quals 2.151 van examinar-se als centres de la UdG, 430 a Figueres i 227 a Olot). Els exàmens començaran a les nou del matí, un cop els responsables hagin comprovat les dades de l'alumnat. La primera prova serà la de Llengua Castellana i literatura. Després, es farà de la Llengua Catalana i literatura. I ja a la tarda, en funció de la modalitat que els estudiants hagin cursat, faran els exàmens d'Economia de l'empresa, Història de la filosofia, Química, Anàlisi Musical, Dibuix tècnic i Literatura castellana. Dimecres al matí serà el torn d'Història i Llengua estrangera (aquí, 2.740 alumnes s'examinaran d'anglès; 45 de francès; quatre d'alemany, i tres d'italià). A la tarda, es faran els exàmens de Ciències de la terra i del medi ambient, Fonaments de les arts, Matemàtiques aplicades a les ciències socials, Electrotècnia i Història de l'Art.  El dijous, el darrer dia, es faran les proves de Física i Geografia a primera hora del matí i, abans del descans per dinar, hi haurà també les de Dibuix artístic, Llatí i Matemàtiques. A la tarda les PAU acabaran amb els exàmens de Biologia, Cultura audiovisual, Grec, Disseny, Literatura catalana i Tecnologia industrial.  Els estudiants podran consultar els resultats de les proves el proper 27 de juny. Les notes sortiran publicades per Internet i s'hi podrà accedir a través del portal accesuniversitat.gencat.cat. A partir d'aleshores, s'obrirà un termini de tres dies per sol·licitar revisions i fer reclamacions.

Summary: 3.134 alumnes gironins comencen els exàmens de la selectivitat aquest dimarts, un 11% més que l'any passat


El pianista i compositor Albert Guinovart ha inaugurat aquest dimecres el cicle Estiu al Palau, que fins al 15 de setembre acollirà 22 concerts amb l'objectiu de donar suport als músics locals i animar el públic a gaudir novament de la música en directe. Després de tres mesos i mig d'aturada per la crisi del coronavirus, les butaques del Palau de la Música s'han tornat a omplir a un terç de la capacitat de la sala. El concert, que s'ha retransmès per streaming gratuïtament, s'ha dedicat a les víctimes de la pandèmia i a tot el personal sanitari. Guinovart, artista molt proper a la institució, ha interpretat obres de Frédéric Chopin i Enric Granados, així com l'estrena de 'Cinc novel·letes' que ha compost durant el confinament. Guinovart ha obert el recital amb la 'Fantasia-impromptu, op. 66' de Frédéric Chopin, seguida dels 'Valsos poètics' d'Enric Granados i l'estrena de 'Cinc novel·letes', que ha compost durant el confinament. Es tracta de cinc peces que desenvolupen algunes parts solistes de la cantata 'Els fills del segle', amb text de Miquel Desclot, que va compondre el 1994. Com l'autor i intèrpret català, tant Chopin com Granados eren pianistes i compositors. En homenatge a Granados, ha ofert els 'Valsos poètics', obra del mateix Guinovart, i ha finalitzat el primer recital post-covid al Palau novament amb Chopin i el seu 'Grande valse, op. 42'. Pianista i compositor   Guinovart (Barcelona, 1962) manté una estreta relació amb el Palau de la Música Catalana i els cors de l'Orfeó Català. Va ser-ne compositor convidat la temporada 2017-18, en la qual es van programar una quinzena d'obres i l'estrena del seu 'Requiem', a càrrec del Cor Jove de l'Orfeó i l'Orquestra de les Illes Balears. A més d'actuar com a pianista solista i acompanyant, va arranjar per a cor i piano sis cançons populars que l'Orfeó Català li va encarregar per als concerts de la seva gira per la Xina el 2018. Amb actuacions arreu del món, el pianista ha col·laborat amb artistes com Victoria de los Ángeles, Barbara Hendricks, Frederica von Stade, Julia Migenes, Juan Diego Flórez i Nacho Duato. També és conegut per musicals com 'Mar i cel', 'Flor de Nit', 'Gaudí', 'Paradís', 'La vampira del Raval' i 'Scaramouche', a més de composicions per a la televisió, cinema i òperes.  Mesures del cicle El Palau ha posat a la venda un terç de l'aforament de la sala. Entre les mesures de seguretat que s'ha trobat el públic aquesta nit, protocols d'accés i de sortida del recinte, els programes de mà descarregables des dels mòbils, càmeres de temperatura corporal al vestíbul i catifes higièniques a l'entrada per desinfectar les sabates.  Els concerts del cicle no tindran pauses, per tal d'evitar concentracions de gent. Aprofitant l'aturada de l'activitat, s'han canviat els aparells climatitzadors de l'aire condicionat per optimitzar la purificació de l'aire dins la Sala de Concerts.  Dotze dels 22 concerts que oferirà el Palau aquest estiu són noves propostes. El segon concert del cicle serà aquest dijous 2 de juliol amb la soprano Serena Sáenz, acompanyada pel pianista Ricardo Estrada.

Summary: La música torna al Palau amb un concert d'Albert Guinovart dedicat a les víctimes de la pandèmia


Els Estats Units han inaugurat aquest dilluns la seva nova ambaixada a Jerusalem. Prop de cinc mesos després de la polèmica decisió del president Donald Trump de traslladar l'ambaixada nord-americana de Tel Aviv a Jerusalem, l'acte d'aquest dilluns a la ciutat santa ha generat protestes massives i s'ha iniciat amb desenes de morts i centenars de ferits per foc israelià a la Franja de Gaza. Tot i que Trump no ha acudit personalment a la inauguració, hi ha enviat una delegació que inclou la seva filla Ivanka i el seu marit i, a més, ha gravat un missatge que s'ha emès durant la cerimònia. "Israel és una nació sobirana per determinar la seva capital", ha dit el president nord-americà. Per la seva banda, el primer ministre israelià, Benjamin Netanyahu, ha afirmat que és un dia "gloriós" i ha agraït a Trump que "reconegui la història". "Fent-ho, has fet història". Des de Brussel·les, l'Alta Representant de la Política Exterior de la UE, Federica Mogherini, ha instat a les parts a actuar "amb major moderació" per evitar "que es perdin més vides". "Israel ha de respectar el dret a la protesta pacífica i el principi de proporcionalitat en l'ús de la força i Hamas i els que lideren les manifestacions a Gaza han de garantir que siguin estrictament no violentes", recull un comunicat de l'Alta Representant. Des de Brussel·les també s'apel·la a la "saviesa" i el "coratge" per tornar a les negociacions que facin possible una solució "política" al conflicte araboisraelià. En al·lusió al 70è aniversari de la creació de l'estat d'Israel i la 'Nakba' -que és aquest dimarts- Mogherini ha afirmat també que tant israelians com palestins estan commemorant "moments decisius" i ha reconegut que les dues parts del conflicte tenen reclams "legítims". Un d'aquests punts és precisament la ciutat de Jerusalem, que tant palestins com israelians reivindiquen com a capital. "Jerusalem és una ciutat santa per a jueus, musulmans i cristians", diu el comunicat de la UE, que adverteix que "qualsevol nova escalada causaria més patiment als dos pobles" i farà que la perspectiva de pau i seguretat sigui "encara més remota". Davant de la situació i el polèmic moviment diplomàtics dels Estats Units, la UE ha rellançat el missatge que defensa Brussel·les: "Només una solució de dos estats permetrà de forma realista que totes dues parts compleixin les seves aspiracions". Com ja va dir al desembre Mogherini sobre l'anunci de Trump de traslladar l'ambaixada, en aquesta ocasió reitera també que "la UE i els seus estats membres continuaran respectant el consens internacional sobre Jerusalem recollit, entre d'altres, en la resolució 478 del Consell de Seguretat de les Nacions Unides, també pel que fa a la ubicació de les representacions diplomàtiques fins que l'estatus final de Jerusalem s'hagi resolt".

Summary: Els EUA inauguren l'ambaixada a Jerusalem enmig de protestes i desenes de palestins morts per foc israelià


El conseller delegat del Banc Sabadell, Jaume Guardiola, ha afirmat que és "lògic" que els bancs repercuteixin en els futurs hipotecats l'impacte que pugui tenir que finalment el Tribunal Suprem sentenciï que l'impost de les hipoteques l'han de pagar les entitats bancàries. Guardiola ha defensat que, encara que el banc apugi costos associats a la hipoteca, finalment el que acabarà pagant el client és el mateix que fins ara i fins i tot hi pot haver "algun avantatge final per al client". Guardiola també ha assegurat que, si l'alt tribunal acaba confirmant el canvi de criteri,  el més "natural" és que no tingués "cap efecte retroactiu" amb l'objectiu de "preservar la seguretat jurídica".  Guardiola ha vaticinat que, si el Suprem determina que l'impost l'han de pagar els bancs, les hipoteques no seran més cares i el mercat hipotecari no es veurà afectat per això. El conseller delegat veu "lògic" que els bancs "repercuteixin o tractin de repercutir" l'impost en el client. Amb tot, que l'impost l'hagués de pagar el banc podria obrir la porta a una guerra comercial entre entitats a l'hora d'abaratir préstecs hipotecaris, segons ha considerat.  Guardiola ha reiterat que l'entitat decidirà les actuacions que consideri pertinents un cop es conegui la posició que estableix el ple del Suprem el proper 5 de novembre.  El conseller delegat ha assegurat que el Sabadell opera amb normalitat des que va sortir la sentència dijous de la setmana passada, ja que interpreten que no és vigent mentre no hi hagi una resolució del pla del Tribunal Suprem el proper 5 de novembre. Així doncs, són els clients els que segueixen pagant l'impost d'actes jurídics documentats a l'hora de constituir una hipoteca. Preguntat sobre què passarà amb els clients que han signat entre el dia de la sentència i el del ple si finalment el tribunal confirma el canvi de criteri, Guardiola ha dit que "ja es veurà com s'enfoca" i que ja "s'arreglaran amb ells".  "Tinc la sensació que el ritme d'hipoteques segueix sent semblant al normal", ha dit Guardiola en referència als darrers dies. I és que "la gent pot pensar que si firmo això ara va al meu càrrec però si ho firmo més tard, el preu serà més alt, per tant una cosa va per l'altra", ha argumentat.  D'altra banda, el conseller delegat del Sabadell ha admès que la banca ha patit en els darrers anys "danys reputacionals" que són fruit "sobretot de males praxis en alguns dels jugadors que contaminen el sector".  "A partir d'ara el que hem de fer és fer les coses bé".

Summary: El Sabadell veu "lògic" apujar els costos de les hipoteques si el Suprem determina que els bancs han de pagar l'impost


Els pares asseguren que no es va fer el procés de desacoblament necessari, i demanen que se'ls hi permeti veure el nen per poder acomiadar-se ACN Girona.-Una família acollidora gironina denuncia que la Generalitat li ha tret la custòdia del menor que tenia a càrrec sense avisar-los prèviament. Segons la parella, dues treballadores socials van emportar-se el nen de l'escola on estudiava, i de fet, va ser la directora del centre qui va alertar als pares. La Sònia, la mare acollidora, assegura que no s'ha fet el "procés de desacoblament necessari", i demana a la Direcció General d'Atenció de la Infància i l'Adolescència (DGAIA) que, "al menys", deixin acomiadar-se del petit d'onze anys. "Des del principi sabíem que no era el nostre fill, però hem passat dos anys i mig i de cop se l'emporten", lamenta. Segons una carta que s'ha enviat als pares, la Generalitat assegura que el nen "ha agafat por", i per això ha retirat el menor de la família. La Sònia i en Juan, però, dubten d'aquest argument. "Som família acollidora, i sabíem que ens el podien treure en qualsevol moment, però no ens semblen bé les formes", denuncien. Per fer palès el seu malestar, la família ha enviat als responsables del Departament a les comarques gironines una carta on mostren el seu descord per les formes utilitzades per part de l'administració. A l'escrit lamenten que no se'ls avisés amb anterioritat de la voluntat de retirar-los el nen, i asseguren que "no es va tenir cap tacte amb els sentiments" dels companys de classe del menor. Els pares afirmen que a l'escola on estudiava la criatura "tampoc en sabien res", i diuen que la decisió "va causar un gran impacte" entre la comunitat educativa del centre. Tant la Sònia com en Juan reclamen a la DGAIA que els hi permeti veure el menor. "Al menys que deixin acomiadar-nos d'ell, ha estat amb nosaltres dos anys i mig", lamenta la mare acollidora. La família, però, explica que els agradaria mantenir el contacte amb el petit, encara que fos a través de carta o en visites supervisades. "Nosaltres som conscients que no som els seus pares, que no és el nostre fill i que la Generalitat tenia la potestat per retirar-lo quan considerés, però creiem que les formes no han estat les correctes", assenyala la Sònia. En aquest sentit, recorden que van haver de fer un curs de sis mesos per ser família acollidora. Un cop van conèixer el petit, hi va haver un procés d'acoblament del nen que, en el seu cas, va durar prop d'un mes. "Sempre ens van explicar que igual que s'havia fet aquest procés a l'inici, caldria fer-lo també al final de l'acollida, i això no es va produir", lamenta.  No entenen l'argument de la por On la família està més sorpresa és en l'argument que esgrimeix la Generalitat per retirar la custòdia del menor. Segons diversos informes elaborats per l'entitat AD'IS – que era la responsable del control -, el petit "havia manifestat por" en els últims seguiments, però la família assegura que a ells "mai se'ls hi va fer saber". "Si era tan greu com per treure'ns el nen sense avisar-nos, perquè el deixen dotze dies més amb nosaltres des de que suposadament diu que té por?", es pregunta la Sònia. La família, a més, assegura que el nen estava "molt integrat" al seu entorn.  Per tot plegat, la Sònia i en Juan es mostren "molt decebuts" amb l'administració i carreguen especialment contra l'entitat AD'IS. Un malestar que mostren a la carta que han enviat a Afers Socials, i a la que ha tingut accés l'ACN. "Estem molt descontents amb ells, ens hem sentit desemparats completament, i no han estat capaços de dir-nos les coses a la cara", concreta. No poden ser família acollidora Una de les conseqüències de la retirada del petit és que, de moment, no se'ls permetrà ser família acollidora. Una decisió que, segons l'escrit, no els ha comunicat la mateixa AD'IS sinó la pròpia Generalitat. "Quan hem anat a demanar una explicació a aquesta entitat, no hem rebut cap resposta", denuncia la família. Amb tot, la Sònia i en Juan esperen poder tornar a acollir un menor d'aquí uns anys, i poder mantenir el contacte amb el petit. "No només per nosaltres, és tot l'entorn d'aquest nen qui ha quedat tocat per les formes en què s'ha executat aquesta decisió", conclou la Sònia.

Summary: Una família acollidora gironina denuncia que la Generalitat li ha retirat la custòdia del menor sense avisar-los abans


El primer secretari del PSC veu "molt restrictiu" el plantejament de Torra de cara a la reunió amb Sánchez ACN Barcelona.-El primer secretari del PSC, Miquel Iceta, ha descartat votar a favor de la investidura d'un president independentista després de les eleccions catalanes. "No, de cap manera", ha respost de manera contundent sobre aquesta qüestió en una entrevista a la Sexta. I és que, segons Iceta, els comicis són una oportunitat per "canviar de rumb" ja que des del 2012 Catalunya està en un camí que ha portat al "desastre". D'altra banda, ha considerat que el plantejament del president de la Generalitat, Quim Torra, de cara a la reunió de la setmana que ve és "molt restrictiu" i ha afegit que "no sembla que d'aquesta manera puguin sorgir grans acords". Així mateix, ha defensat que Sánchez mantingui la reunió amb Torra perquè el president espanyol s'hi va comprometre.  El líder del PSC ha defensat que "el diàleg s'ha de mantenir sempre" encara que l'anunci del president Torra hagi introduït un "factor de provisionalitat". "És bo que els ciutadans vegin que compleixen la seva obligació. Hi ha molta gent que espera que els polítics estiguin a l'alçada", ha afegit. Segons Iceta, si no es poden apropar posicions amb temes que hi ha una "distància abismal", ho han de fer amb altres qüestions i ha posat d'exemple els efectes del temporal Gloria. "Hi ha moltes coses que no són autodeterminació i amnistia però poden fer molt per millorar la qualitat de vida de la gent", ha continuat. Pel que fa a la data de les eleccions, ha dit que hi ha una "incògnita" i que des del Palau de la Generalitat no es descarta que els comicis siguin després de l'estiu. De totes maneres, ha apuntat que el juny pot ser una "bona data" tot i que és competència del president de la Generalitat i en aquesta ocasió també depèn en part de si el Tribunal Suprem (TS) inhabilita Torra amb sentència ferma.

Summary: Iceta descarta votar a favor d'un president independentista després de les eleccions


Units per Avançar ha celebrat que la reforma del delicte de sedició del Codi Penal amb què treballa el govern espanyol "obre la porta al diàleg, essència de la política", tot i que "no satisfaci els independentistes". El secretari general de la formació, Ramon Espadaler, ha defensat que el seu partit "va ser el primer" en fer aquesta proposta perquè consideraven que el delicte de sedició no s'adequava als fets que van succeir l'1-O. Espadaler ha dit que aquesta iniciativa ajuda a tobar una sortida a la situació dels polítics empresonats "tot respectant escrupolosament la separació de poders". El Parlament va aprovar divendres passat una proposta de resolució dels comuns en què es considerava "necessària" la reforma del delicte de sedició. La iniciativa es va aprovar amb els vots d'ERC, PSC-Units, CatECP i l'abstenció de JxCat.  El vicepresident del Govern, Pere Aragonès, ha expressat aquest dilluns que la reforma del delicte de sedició és una "solució parcial" i aposta per la llei d'amnistia.

Summary: UxA celebra que la reforma del delicte de sedició "obre la porta al diàleg" tot i que no satisfaci els independentistes


Restablerta la circulació de trens de Rodalies a la línia R3, que havia quedat interrompuda entre Vic i Balenyà a causa d'un atropellament a la sortida de la capital d'Osona. Els trens aniran recuperant progressivament el seu horari de pas habitual, segons ha informat Renfe. Durant la incidència, la companyia ha habilitat un servei alternatiu per carretera. L'atropellament s'ha produït cap a dos quarts de deu del matí i la circulació s'ha pogut restablir poc després de dos quarts de dotze del migdia.

Summary: Restablerta la circulació a l'R3 entre Vic i Balenyà


L'alpinista Ferran Latorre ha coronat l'Everest aquesta nit i s'ha convertit així en el primer català a superar les catorze muntanyes més altes del món. L'alpinista català, de 46 anys, ha fet el cim dels 8.848 metres en condicions molt difícils, amb un vent molt fort i sense oxigen artificial. Aquest era el setè intent de Latorre per coronar la muntanya més alta del món, i d'aquesta manera culmina el projecte Cat14x8000. L'alpinista de Vic s'ha convertit en una de les 16 persones del món en fer els cims més alts del planeta sense oxigen artificial.

Summary: Ferran Latorre corona l'Everest i és el primer català en fer els catorze vuitmil


El fiscal general de l'Estat José Manuel Maza ha dit aquest dilluns que creu que el risc de reiteració delictiva és diferent a Espanya que a Bèlgica i que la decisió li podria semblar "raonable", tot i que ha indicat que desconeixia els fonaments dels jutges belgues que han acordat la llibertat provisional de Puigdemont i els quatre conseller destituïts. Maza ha fet aquestes declaracions a preguntes dels mitjans abans de participar en una conferència a València. El fiscal general de l'Estat ha afegit que alguns veuen la decisió de la llibertat provisional dels membres del Govern destituït com" una prova de l' equivocació de la justícia espanyola", però al respecte ha dit que a l'argument es podria capgirar: "la prova de l'equivocació dels jutges belgues és que a Espanya s'ha acordat la presó. Però això no és així, cada cas és diferent i no és el mateix el risc de reiteració delictiva a Bèlgica".  Sobre si creu que la justícia belga enviarà el president Puigdemont i els quatre consellers destituïts a l'Estat espanyol, Maza ha indicat que espera que sí "perquè creiem que tenim fonaments més que sobrats per a això però és una decisió que no em correspon". El fiscal general de l'Estat tampoc no ha volgut "anticipar" si demanarà presó per a la presidenta del Parlament, Carme Forcadell, i els membres de la Mesa acusats de rebel•lió, sedició i malversació. Al respecte Maza ha dit que "no hi ha una presa de posició prèvia" i ha emplaçat a escoltar la declaració.  Així mateix també ha dit que sobre el secretari tercer Joan Josep Nuet no es farà "cap tipus d'excepció", remarcant que cada petició s'acomodarà al risc de reiteració delictiva que la Fiscalia detecti després de les respectives declaracions al Tribunal Suprem, previstes per aquest pròxim dijous.  Maza també ha dit que desconeixia la petició de Vox al jutjat número 13 de Barcelona i al TSJC d'apertura de diligències urgents contra TV3 i Catalunya Ràdio per delictes de provocació, conspiració i proposició per rebel•lió, delicte de sedició, de malversació de cabals públics i "d'ultratge a Espanya". Preguntat sobre la petició d'incorporació a la querella que "s'haurà d'estudiar" però ha afegit que "ni tinc notícia ni se'ns ha ocorregut res semblant".  Pressions a fiscals catalans  El fiscal general de l'Estat també ha dit que molts fiscals catalans "ho estan passant molt malament, alguns amb pressions molt fortes, familiars". Maza ha agraït la seriositat i lleialtat de molts d'aquests fiscals que estan "al peu del canó i amb fermesa" independentment de les seves idees, "alguns amb conviccions nacionalistes". El fiscal ha indicat que aquestes pressions s'estan "controlant i comprovant".  Sobre l'escrit 'Més dura serà la caiguda' al correu de la Fiscalia amb la querella contra el Govern destituït i la Mesa del Parlament, Maza ha demanat disculpes de nou i l'ha justificada amb què el nom de l'arxiu corresponia a un arxiu anterior d'un membre de la fiscalia aficionat a la música. En concret, al grup Gabinete Caligari, segons que ha dit.

Summary: Maza justifica la decisió de la justícia belga perquè el risc de reiteració delictiva "és diferent"


El Fons Monetari Internacional ha rebaixat una dècima aquest dimarts les previsions de creixement de l’economia espanyola per aquest 2016, quan preveu que el PIB augmenti un 2,6% i no un 2,7% com anunciat el mes de gener. En el seu informe sobre l’estat de l’economia mundial, l’FMI millora dues dècimes la previsió d’atur, que situa al 19,7% aquest any i al 18,3% el vinent. La projecció de creixement del PIB pel 2017 es manté intacta pel 2017 a Espanya, en el 2,3%. La desacceleració de l’economia espanyola forma part d’una tendència global: l’FMI retalla un 0,2% i un 0,1% les previsions per a l’economia mundial i l’Eurozona, que creixeran un 3,2% i un 3,5%, per una banda, i un 1,5% i un 1,6% per l’altra.   L’economia d’Alemanya creixerà al mateix ritme que la de la mitjana de l’Eurozona, un 1,5% aquest any i un 1,6% el vinent, el que suposa una lleugera disminució del 0,2% i del 0,1% respecte a les projeccions del gener de l’FMI. L’organisme que dirigeix Christine Lagarde rebaixa en un 0,2% les previsions per França, on el PIB augmentarà un 1,1% i un 1,3% aquest 2016 i 2017. A Itàlia, la previsió és que aquest any l’economia creixi un 1% (-0,3% respecte projecció del gener) i l’any vinent un 1,1% (-0,1%).  Amb el seu 2,6% i 2,3% d’augment del PIB Espanya lidera el creixement entre les principals economies de l’Eurozona, i supera el Regne Unit, on l’FMI preveu un 1,9% i un 2,2% d’increment. “La incertesa ha crescut i els riscos d’uns escenaris amb creixement més dèbil són més tangibles”, alerta l’FMI en el seu informe. L’organisme assegura que “la conjuntura fràgil augmenta la urgència d’una resposta de polítiques àmplia per incrementar el creixement i gestionar les debilitats”.  Pel que fa a l’atur, l’FMI preveu que Espanya tanqui aquest 2016 per sota del llindar del 20%, en un 19,7%, i que s’arribi al 18,3% l’any vinent. Aquest percentatge és encara molt superior, però, al de la mitjana de l’Eurozona, que l’FMI situa al 10,3% aquest any i el 9,9% el vinent. A Alemanya, l’atur serà del 4,6% i el 4,8% i a França del 10,1% i el 10%. Itàlia, per la seva banda, registrarà aquest any una taxa de l’11,4% i el vinent del 10, 9%.

Summary: L’FMI rebaixa una dècima fins al 2,6% el creixement d’Espanya i millora la previsió d'atur al 19,7% pel 2016


El Tribunal Constitucional (TC) ha fet arribar aquest dimarts al Govern la notificació de la suspensió parcial dels pressupostos, fruit del recurs del govern espanyol, amb el conseqüent advertiment de les conseqüències penals que podria implicar incomplir la directriu de l'alta magistratura de l'Estat. El president de la Generalitat, Carles Puigdemont, i els consellers han signat els documents que han portat els secretaris judicials per donar compte en haver-los rebut. Poc després, a través de Twitter, Puigdemont explicava que havia rebut la seva cinquena notificació del TC i acompanyava la piulada d'una fotografia amb els cinc advertiments. "No deixarem d'anar endavant", afegia el president. Per la seva part, el vicepresident del Govern, Oriol Junqueras, avisava també a la xarxa que "la voluntat del poble no s'atura quan la unió neix del Govern, del Parlament, dels ajuntaments i de la societat". "Seguim i seguirem!", conclou la pilada de Junqueras.

Summary: Puigdemont i el Govern reben un nou advertiment del TC per la suspensió dels pressupostos


Crida per la Democràcia ha fet aquest dijous a la nit una crida a participar a la manifestació d'aquest dissabte a la tarda per demanar la llibertat dels "presos polítics" després que el Tribunal Suprem hagi decretat presó eludible amb fiança de 150.000 euros per a Forcadell.  "No podem normalitzar aquesta situació i no ens podem quedar a casa! Tornem a sortir al carrer de forma pacífica però amb determinació", diu la Crida a través d'un missatge difós per les xarxes socials. La manifestació d'aquest dissabte està prevista al carrer Marina de Barcelona i comptarà amb una capçalera d'honor formada pels familiars dels "presos polítics": els vuit consellers, els líders de l'ANC i Òmnium i Forcadell.

Summary: Crida per la Democràcia anima a participar a la manifestació després de decretar-se presó sota fiança per a Forcadell


La 'start-up' Banzaai Market, instal·lada en el viver del Centre Europeu d'Empreses i Innovació de Lleida (CEEILleida), ha posat en marxa un web especialitzat en la venda online de carn fresca en format professional. A través de la pàgina Compracarnefresca.es, els professionals de la restauració i particulars poden fer una comanda de carn fresca a qualsevol hora del dia, sense el risc que hagi errors en la comunicació entre el proveïdor i el client. Arnau Bresolí i Roger Vidal, fundadors de Banzaai Market, destaquen que fer la comanda a través del web permet a un restaurant poder encarregar aliments quan ha acabat, per exemple un servei de sopar, "sense haver d'esperar al dia següent", la qual cosa possibilita a l'establiment "guanyar en agilitat i autonomia de gestió". Compracarnefresca.es és un projecte innovador basat en la transformació del model de distribució de carn fresca per a professionals de la restauració. En aquest sentit, Bresolí i Vidal afirmen que l'equip que ha creat el web "és coneixedor del complicat que pot ser gestionar un negoci de restauració, de manera que l'objectiu principal és el d'oferir comoditat". Així mateix, els dos emprenedors asseguren que el client "sempre pagarà pel pes real del producte, tot i comprant-lo per internet", i que pot adquirir tot tipus de carns, com ara vedella, corder, porc, conill, pollastre o altres aus, a més d'embotit fresc, salses i condiments. Els dos impulsors, dos joves de 25 anys, manifesten que la seva obsessió és la qualitat del producte i, per aquest motiu, treballen "amb productors de reconegut prestigi i experiència". En aquest sentit, afirmen que des del web s'encarreguen de supervisar tots els productes que ofereixen en a través de la plataforma digital i tots els productes sol·licitats pels seus clients. Així mateix, garanteixen que la majoria dels productes siguin de procedència estatal i que tots compleixin "els estàndards de qualitat més rigorosos". "Tota la carn se serveix envasada individualment, la qual cosa permet allargar la data de caducitat", indiquen Bresolí i Vidal. Coincidint amb la posada en marxa del web, els seus impulsors han convocat un sorteig a través del perfil d'Instagram, que dona la possibilitat de guanyar un lot de productes de carn fresca, i que estarà obert fins el 29 de novembre.

Summary: Una 'start-up' lleidatana crea un web dedicat a la venda online de carn fresca en format professional


Mireia Boya ha escrit a Twitter després que s'hagi fet públic l'empresonament preventiu de Jordi Turull, Josep Rull, Raül Romeva, Dolors Bassa i Carme Forcadell per ordre del Tribunal Suprem: "Prou. Sortim. Marxem". Cal recordar que Boya també serà processada per la macrocausa contra el procés, pel qual es jutjarà 25 de les 28 persones investigades. El jutge Pablo Llarena li atribueix un delicte de desobediència, que comporta inhabilitació i multa, però no presó. "Que la ràbia que sentim es faci visible. Prou. Sortim. Marxem", ha escrit Boya a la popular xarxa social.

Summary: Boya, a Twitter: "Prou. Sortim. Marxem"


El nou magazín matinal 'A tota pantalla' presentat per Núria Roca, no tornarà a TV3 fins el 3 d'octubre davant "l'excepcionalitat informativa del moment" i pel "seguiment informatiu de l'actualitat". El nou programa, que va néixer aquesta temporada,  tenia per objectiu "convertir-se en una illa d'entreteniment en un mar d'actualitat informativa", en una "clara aposta per l'entreteniment i sense una vinculació directa amb l'actualitat". El programa compta amb la participació del fins ara presentador d''Esport club', Francesc Soria, i amb la presència d'un gran nombre de col·laboradors i cares pròpies de TV3, com el cuiner Marc Ribas, la crítica literària Anna Guitart o el meteoròleg Eloi Cordomí, entre d'altres.

Summary: 'A tota pantalla' no tornarà a TV3 fins el 3 d'octubre "davant l'excepcionalitat informativa del moment"


Les vistes al Tribunal Suprem per decidir si Jordi Turull, Josep Rull, Raül Romeva, Dolors Bassa i Carme Forcadell ingressen a presó han acabat cap a tres quarts de tres de la tarda. El jutge Pablo Llarena comunicarà aquest divendres a la tarda quines mesures cautelars els imposa. Llarena haurà de decidir si accepta la petició de la Fiscalia que tots cinc entrin a presó sense fiança per risc de fugida i de reiteració delictiva. També ho ha demanat l'acusació popular exercida per Vox. Aquestes vistes s'han celebrat el mateix dia que el jutge ha processat 25 dels 28 investigats en la causa oberta al Suprem. En el cas de Turull, Rull, Romeva i Bassa, els envia a judici per rebel·lió i malversació, mentre que en el cas de Forcadell, només per rebel·lió. Marta Rovira, que també estava citada al Suprem, no ha comparegut i ha anunciat a través d'una carta a la militància que marxava "a l'exili".

Summary: Acaben les vistes i Llarena comunicarà la decisió aquest divendres a la tarda


El ministre d'Economia, Luis de Guindos, ha assegurat que l'economia espanyola podria créixer l'any vinent per sobre del 3% si no fos per la "crisi catalana". "En absència d'aquest factor, l'any vinent hauria estat molt similar al d'aquest any", ha subratllat en declaracions als periodistes. Guindos ha considerat una "bona notícia" que la Comissió Europea hagi millorat les previsions econòmiques d'Espanya per al 2017 fins al 3,1% i fins al 2,5% per al 2018. El ministre ha dit que la situació a Catalunya tindrà un impacte de mig punt en l'economia, tot i que ha pronosticat que el conflicte se solucionarà amb el 21-D. Dimarts passat, va assegurar que la situació es normalitza a partir del desembre, el PIB podria créixer l'any vinent entre un 2,7% i un 2,8%.  Si no fos per Catalunya,  "no hi havia raons per haver projectat una desacceleració important", ha assegurat Guindos. El govern espanyol havia pronosticat un creixement per al 2018 del 2,6% però a l'octubre el va rebaixar fins al 2,3%. Per la seva part, la Comissió Europea ha millorat una dècima aquest dijous les previsions econòmiques per a l'any vinent, fins al 2,5%. La CE admet que la situació a Catalunya implica "riscos" en el futur, però no els ha inclòs en el seu càlcul.  Guindos ha explicat que el govern espanyol és "prudent" amb les previsions econòmiques de cara al 2017, com es veu en el fet que les previsions de la CE són millors que les de l'executiu estatal.  El ministre ha afegit que, si l'economia pot créixer més del previst l'any vinent, "seria factible" sortir del procés de dèficit excessiu l'any vinent. La CE també ha reduït les seves previsions de dèficit d'Espanya en una dècima per aquest any, fins al 3,1%, i en dues per al proper, fins al 2,4%. L'objectiu pactat amb la UE és del 3,1% per enguany i del 2,2% per al vinent.

Summary: Guindos assegura que Espanya creixeria per sobre del 3% l'any vinent si no fos per la "crisi catalana"


Puigdemont en va avançar la posada en marxa diumenge passat en el sopar de benvinguda del Mobile World Congress  ACN Barcelona.-El Govern ha aprovat aquest dimarts la creació del grup de treball interdepartamental que ha d’elaborar el Pla STEMcat d’impuls de les vocacions científiques, tecnològiques, en enginyeria i matemàtiques per promoure un augment en l’interès per aquests estudis. L’acord estableix que el grup de treball STEMcat ha d’elaborar el pla amb l’objectiu que aquest es pugui desplegar a les aules a partir del curs 2017-2018. Diumenge passat el president de la Generalitat, Carles Puigdemont, va anunciar la posada en marxa d’aquest pla durant el sopar de benvinguda del Mobile World Congress que respon a les sigles 'Science, Technology, Engineering and Maths’. L’acord aprovat aquest dimarts també s’emmarca en la inclusió de quatre nous àmbits d’actuació prioritaris Segons estableix l’acord aprovat, el grup de treball STEMcat haurà d’elaborar un pla d’impuls d’aquestes vocacions tot potenciant la formació del professorat en aquests àmbits; fomentant les competències científiques, tecnològiques i matemàtiques entre els estudiants de l’educació obligatòria i desenvolupant procediments per fer-ne l’avaluació; encoratjant la participació de les empreses del sector a l’escola, i promovent la ciència, la tecnologia, l’enginyeria i les matemàtiques a la societat, fent especial èmfasi en les activitats adreçades a la comunitat educativa. Aquest grup de treball estarà adscrit al Departament d’Ensenyament i estarà format per representants de la Secretaria de Telecomunicacions, Ciberseguretat i Societat Digital del Departament de la Presidència; la Secretaria de Polítiques Educatives del Departament d’Ensenyament; les secretaries d’Universitats i Recerca i d'Empresa i Competitivitat del Departament d’Empresa i Coneixement, i de cadascuna de les universitats catalanes. Un pla per garantir oportunitats Estudis realitzats per diferents organismes internacionals apunten que hi ha un desequilibri entre la demanda laboral de persones qualificades en els camps de la ciència, la tecnologia, l’enginyeria i les matemàtiques (el que correspon a les sigles en anglès de Sciencie, Technology, Engineering and Maths, STEM), i les persones amb titulacions en aquests àmbits. Aquesta situació és encara més greu si s’observa des d’una perspectiva de gènere, ja que les dones, tot i que accedeixen amb major proporció que els homes als estudis superiors, ho fan en menor percentatge per estudis en aquestes àrees. Aquest desequilibri està provocant que, ja a hores d’ara, hi hagi llocs de treball que no es poden cobrir, i que, si es manté la tendència, es perdi l’oportunitat tant de generar com de cobrir els nous llocs de treball en l’àmbit TIC que, segons totes les previsions, es crearan a Europa en els propers anys. La creació del Pla STEMcat, juntament amb altres programes ja en marxa actualment com mSchools, bitbot.cat, donaTIC.cat, Ciència i Aula, Impulsem la robòtica, Formació permanent del professorat en CTM (Ciència, Tecnologia i Matemàtiques, etc.), dona compliment a objectius específics de les polítiques educatives incloses al Pla de Govern i a diferents articles de l’Estatut d’autonomia de Catalunya sobre l’obligació dels poders públics de promoure polítiques que afavoreixin l’emancipació dels joves i el seu accés al món laboral, que garanteixin el principi d’igualtat d’oportunitats  entre dones i homes i que facilitin l’accés a les TIC en condicions d’igualtat en tots els àmbits de la vida social i laboral de la ciutadania.  Així mateix, el pla s’inscriu en els principis rectors de la Llei d’educació, entre els quals figura la capacitació cultural, científica i tècnica que permeti als alumnes la plena integració social i laboral  i la competència per a la utilització autònoma i creativa dels sistemes digitals.

Summary: El Govern aprova la creació del Pla STEMcat per fomentar les vocacions tecnològiques al sistema educatiu català